গোলাম রাহমান

**গোলাম রহমান** (জন্ম: ৭ জানুয়ারি ১৯৫১) হলেন একজন বাংলাদেশী শিক্ষাবিদ, গণমাধ্যম গবেষক এবং যোগাযোগ বিশেষজ্ঞ। তিনি বাংলাদেশ সরকারের তথ্য কমিশনের প্রধান তথ্য কমিশনার হিসেবে দায়িত্ব পালন করেছেন। তিনি বাংলাদেশ সংবাদ সংস্থার (বাসস) চেয়ারম্যান হিসেবেও দায়িত্ব পালন করেছেন। এছাড়াও তিনি ঢাকা বিশ্ববিদ্যালয়ের গণযোগাযোগ ও সাংবাদিকতা বিভাগের চেয়ারম্যান এবং ড্যাফোডিল ইন্টারন্যাশনাল ইউনিভার্সিটির সাংবাদিকতা বিভাগের প্রধান ছিলেন। বর্তমানে তিনি বাংলা দৈনিক আজকের পত্রিকার সম্পাদক হিসেবে দায়িত্ব পালন করছেন।

## জন্ম ও শিক্ষা
গোলাম রহমান ১৯৫১ সালের ৭ জানুয়ারি শেরপুরে জন্মগ্রহণ করেন। তিনি ১৯৬৬ সালে শেরপুর ভিক্টোরিয়া একাডেমি থেকে মাধ্যমিক স্কুল সার্টিফিকেট (এসএসসি) এবং ১৯৬৮ সালে জগন্নাথ কলেজ থেকে উচ্চ মাধ্যমিক স্কুল সার্টিফিকেট (এইচএসসি) পরীক্ষায় উত্তীর্ণ হন। পরবর্তীতে, তিনি ১৯৭২ সালে জামালপুর জেলার আশেক মাহমুদ কলেজ থেকে স্নাতক ডিগ্রি লাভ করেন এবং ঢাকা বিশ্ববিদ্যালয়ের গণযোগাযোগ ও সাংবাদিকতা বিভাগ থেকে সাংবাদিকতায় স্নাতকোত্তর ডিপ্লোমা ডিগ্রি অর্জন করেন। তিনি ভারত সরকারের বৃত্তি নিয়ে ভারতের মাইশূর বিশ্ববিদ্যালয় থেকে সাংবাদিকতায় স্নাতকোত্তর পরীক্ষায় প্রথম শ্রেণিতে প্রথম স্থান অধিকার করেন এবং দুটি স্বর্ণপদক লাভ করেন। ১৯৮৬ সালে তিনি একই বিশ্ববিদ্যালয় থেকে সাংবাদিকতা ও গণযোগাযোগ বিষয়ে পিএইচডি ডিগ্রি অর্জন করেন।

## রাজনীতি ও মুক্তিযুদ্ধ
গোলাম রহমান ছাত্রজীবনে প্রগতিশীল ছাত্র রাজনীতির সাথে যুক্ত ছিলেন। তিনি ১৯৬৯ সালের গণঅভ্যুত্থানের একজন সক্রিয় কর্মী ছিলেন। ১৯৭১ সালে তিনি মহান মুক্তিযুদ্ধে অংশগ্রহণ করেন। তিনি ১১ নম্বর সেক্টরে যুদ্ধ করেছিলেন।

## কর্মজীবন
গোলাম রহমান ১৯৭০-এর দশকে *দৈনিক আজাদ* এবং *বাংলাদেশ টাইমসের* শেরপুর জেলা প্রতিনিধি হিসেবে সাংবাদিকতা শুরু করেন। ১৯৭৭ সালে তিনি ইস্টার্ন নিউজ এজেন্সিতে (ইএনএ) সাংবাদিক হিসেবে তার কর্মজীবন শুরু করেন। ওই বছরই তিনি বাংলাদেশ প্রকৌশল বিশ্ববিদ্যালয়ে (বুয়েট) যোগদান করেন। ১৯৭৮ সালে তিনি ঢাকা বিশ্ববিদ্যালয়ের গণযোগাযোগ ও সাংবাদিকতা বিভাগে প্রভাষক হিসেবে যোগ দেন। তিনি দীর্ঘকাল এই বিভাগের অধ্যাপক হিসেবে কর্মরত ছিলেন এবং ১৯৯০-৯৩ সাল পর্যন্ত একই বিভাগের চেয়ারম্যান হিসেবে দায়িত্ব পালন করেন। প্রধান তথ্য কমিশনার হিসেবে তথ্য কমিশনে যোগদানের আগে তিনি বাংলাদেশ সংবাদ সংস্থার (বাসস) চেয়ারম্যান ছিলেন। তিনি ২০১৪-১৫ সালে ড্যাফোডিল ইন্টারন্যাশনাল ইউনিভার্সিটির উপ-উপাচার্য (প্রো-ভিসি) ছিলেন। তিনি প্রায় চার দশক ধরে ঢাকা বিশ্ববিদ্যালয়ের গণযোগাযোগ ও সাংবাদিকতা বিভাগে অধ্যাপনা করেছেন এবং একই বিশ্ববিদ্যালয়ের বঙ্গবন্ধু শেখ মুজিবুর রহমান হলের প্রাধ্যক্ষ (প্রভোস্ট) হিসেবে দায়িত্ব পালন করেছেন।

রহমান পাপুয়া নিউ গিনি ইউনিভার্সিটি অব টেকনোলজির ভাষা ও যোগাযোগ অধ্যয়ন বিভাগের অধ্যাপক এবং বিভাগীয় প্রধান (২০০৮-২০১০) হিসেবেও দায়িত্ব পালন করেন। তিনি জাতীয় সম্প্রচার নীতিমালার চেয়ারম্যান হিসেবেও কাজ করছেন। এছাড়াও তিনি এশিয়ান মিডিয়া, ইনফরমেশন অ্যান্ড কমিউনিকেশন (এএমআইসি) বাংলাদেশ প্রতিনিধির চেয়ারম্যান এবং জাতিসংঘের আন্তর্জাতিক ড্রাগ কন্ট্রোলার প্রকল্পের মিডিয়া স্পেশালিস্ট হিসেবে কাজ করেছেন। তিনি *কমনওয়েলথ অ্যাসোসিয়েশন ফর এডুকেশনালস ইন জার্নালিজম অ্যান্ড কমিউনিকেশনের* (সিএজেএসি) সহ-সভাপতি ছিলেন। বর্তমানে তিনি বাংলাদেশ সেন্সর বোর্ড আপিল কমিটির একজন সদস্য।

## প্রকাশিত বইসমূহ
* [বাংলাদেশে যোগাযোগের সমস্যা], আনন্দ পাবলিকেশনস, ১৯৯৯
* [বাংলাদেশে গণতন্ত্রের রাষ্ট্র], আইআইডিইআই-এর সাথে যৌথভাবে, ২০০২ 
* অ্যাসাইনমেন্ট বাংলাদেশ
* [সাংবাদিকদের মতামত: বাংলাদেশে সমসাময়িক কৃষি], সম্পাদিত বই, ২০০২
* [সাংবাদিকদের মতামত: বাংলাদেশে কৃষি], সম্পাদিত বই, ২০০৪
* [বাংলাদেশে *মিডিয়ার প্রতিক্রিয়া: বাংলাদেশে যোগাযোগ কৌশল এবং প্রচারাভিযান*]

## তথ্যসূত্র

বিষয়শ্রেণী:১৯৫১-এ জন্ম
বিষয়শ্রেণী:জীবিত ব্যক্তি
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশের প্রধান তথ্য কমিশনার
বিষয়শ্রেণী:জগন্নাথ কলেজের প্রাক্তন শিক্ষার্থী
বিষয়শ্রেণী:সরকারি আশেক মাহমুদ কলেজের প্রাক্তন শিক্ষার্থী